CELEX: 32015R2324
Language: hu
Date: 2015-12-11 00:00:00
Title: A Bizottság (EU) 2015/2324 végrehajtási rendelete (2015. december 11.) az 1342/2008/EK tanácsi rendelet I. mellékletének bizonyos földrajzi területek vonatkozásában a halászeszköz-kategóriák meghatározása tekintetében történő módosításáról

12.12.2015   
            
            
               HU
            
            
               Az Európai Unió Hivatalos Lapja
            
            
               L 328/101
            
         A BIZOTTSÁG (EU) 2015/2324 VÉGREHAJTÁSI RENDELETE
   (2015. december 11.)
   az 1342/2008/EK tanácsi rendelet I. mellékletének bizonyos földrajzi területek vonatkozásában a halászeszköz-kategóriák meghatározása tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel tőkehalállományokra és az ezen állományok halászatára vonatkozó hosszú távú terv létrehozásáról, valamint a 423/2004/EK rendelet hatályon kívül helyezéséről szóló, 2008. december 18-i 1342/2008/EK tanácsi rendeletre (1) és különösen annak 31. cikkére,
   mivel:
   
               (1)
            
            
               A közös halászati politika fő célkitűzései között szerepel a halak visszadobásából álló pazarló gyakorlat megszűntetése. A tengerfenéken élő egyes, jelenleg az 1342/2008/EK rendeletben meghatározott erőkifejtési rendszer hatálya alá tartozó fajok halászata tekintetében a fogások kirakodására vonatkozó kötelezettség 2016-tól 2019-ig fokozatosan lép életbe.
            
         
               (2)
            
            
               Az 1342/2008/EK rendelet értelmében a halászati erőkifejtés korlátozásai az I. mellékletben szereplő halászeszköz-kategóriák és földrajzi területek alapján meghatározott erőkifejtési csoportok szerint kerülnek megállapításra.
            
         
               (3)
            
            
               A fogások kirakodására vonatkozó kötelezettség végrehajtásának fényében a jelenlegi erőkifejtési rendszer részéről több rugalmasságra van szükség annak érdekében, hogy a halászok nagyobb szembőségű, szelektívebb halászeszközöket használhassanak. A fentiekre tekintettel szükségesnek tűnt felülvizsgálni, hogy az erőkifejtési csoportok jelenlegi szerkezete a védelmi szükségletekre vonatkozó igazgatási terhek tekintetében költséghatékonynak tekinthető-e.
            
         
               (4)
            
            
               Ezért a Halászati Tudományos, Műszaki és Gazdasági Bizottságot (HTMGB) felkérték arra, hogy adjon szakvéleményt az erőkifejtési csoportok meghatározásához alkalmazott TR1. és TR2. halászeszköz-kategóriák összevonásának lehetőségéről. A HTMGB arra a következtetésre (2) jutott, hogy a két kategória összevonásakor a tőkehalállományok esetében fennáll a fokozott halászati mortalitás kockázata, továbbá a szóban forgó összevonásnak kizárólag az Északi-tenger, a Skagerrak és a La Manche csatorna keleti része tekintetében történő alkalmazása összeegyeztethetetlen lenne a többi gazdálkodási övezet vonatkozásában érvényes intézkedésekkel. A HTMGB azt is megállapította, hogy a kifogott biológiai állományok tekintetében az új összevont kategória heterogénebb képet mutatna, mint a külön TR1. és TR2. kategóriák, és a tőkehalállományok esetében a fokozott halászati mortalitás esetleges fokozódásának ellensúlyozására hozandó kiegészítő intézkedések miatt nem valószínű, hogy a költséghatékonyság fokozódna. Ugyanakkor a HTMGB azt is megemlíti, hogy a kategóriák összevonása a halászok számára lehetővé tenné a szelektívebb halászatot.
            
         
               (5)
            
            
               Továbbá az 1342/2008/EK rendelet 2011-es értékelése (3) során a HTMGB megállapította, hogy az Északi-tenger tőkehalállományának halászati mortalitása 2010-ben csak 3 %-kal volt alacsonyabb a 2008-as értékhez képest. A HTMGB megállapította, hogy az északi-tengeri tőkehalállomány esetében az erőkifejtés-szabályozás nem tudta visszaszorítani a halak visszadobásának mértékét.
            
         
               (6)
            
            
               A jelenlegi erőkifejtési rendszer 2008-as bevezetése óta a TR1. és TR2. halászeszköz-kategóriákhoz rendelt erőkifejtés jelentős mértékben csökkent. Tehát a kategóriák összevonásának a tőkehalállomány esetében a halászati mortalitásra gyakorolt esetleges negatív hatása a korábbiakhoz képest kisebb jelentőségű lenne.
            
         
               (7)
            
            
               Az összevonással jelentősen csökkennének az irányítási költségek. A nemzeti hatóságokra és a halászokra háruló igazgatási költségek mérséklődnének, mivel számos halász más-más erőkifejtési csoporthoz tartozó, különféle eszközöket használ, aminek következtében a halászati erőkifejtés csak bonyolult számítások alapján határozható meg. Továbbá a fogások kirakodásának kötelezővé tételére vonatkozó új szabályozás végrehajtása humánerőforrás szempontjából jelentős terheket ró a tagállami igazgatásokra. A Bizottság emellett úgy véli, hogy amennyiben a tőkehalállomány esetében fokozódna a halászati mortalitás, a kiegészítő védelmi intézkedések bevezetése nem vezetne okvetlenül az igazgatási költségek jelentős növekedéséhez.
            
         
               (8)
            
            
               A Nemzetközi Tengerkutatási Tanács (ICES) szakvéleménye (4) alapján az Északi-tenger tőkehalállományának védettségi helyzete az ICES IV alterületen, az ICES VIId körzetben és az ICES IIIa körzet nyugati részén jelentősen javult.
            
         
               (9)
            
            
               A fentiekből tehát le lehet vonni azt a következtetést, hogy a tőkehal esetében a kirakodási kötelezettség gyorsabb bevezetése a nem szándékos fogásokból adódó halászati mortalitás visszaszorításának szempontjából nagyobb hozzáadott értéket képvisel, mint a jelenlegi kötelező érvényű erőkifejtés-szabályozási rendszer fenntartása.
            
         
               (10)
            
            
               Tehát a következő területeken nem indokolt a TR1. és TR2. különálló halászeszköz-kategóriák fenntartása: Skagerrak, az ICES IIIa övezetnek a Skagerrakon és a Kattegaton kívüli része; ICES IV övezet, az ICES IIa övezet közösségi vizei; ICES VIId övezet. Mivel a Kattegat területének, az ICES VIIa övezetnek, az ICES VIa övezetnek és a ICES Vb övezet közösségi vizeinek tőkehalállománya nincs jó állapotban, a kategóriaösszevonás nem alkalmazandó ezeken a területeken.
            
         
               (11)
            
            
               A Bizottság szorosan nyomon fogja követni a TR1. és TR2. halászeszköz-kategóriák összevonásának a tőkehal halászati mortalitására kifejtett hatását, hogy a halászeszköz-kategóriák rendszerét megfelelően kiigazíthassa, ha a halak visszadobása következtében növekedne a tőkehalállomány halászati mortalitása.
            
         
               (12)
            
            
               A jelenlegi jelentéstételi rendszert változatlanul kell hagyni annak érdekében, hogy a Bizottság és a tagállamok újabb igazgatási költségek felmerülése nélkül követhessék nyomon a helyzet alakulását.
            
         
               (13)
            
            
               Az 1342/2008/EK rendeletet ezért ennek megfelelően módosítani kell.
            
         
               (14)
            
            
               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
            
         ELFOGADTA EZT A RENDELETET:
   1. cikk
   Az 1342/2008/EK rendelet I. melléklete a következő ponttal egészül ki:
   
      
                  „3.
               
               
                  Az 1. ponttól eltérve, a 2. b) pontjában szereplő területen a halászati erőkifejtés szabályozása tekintetében az TR1. és TR2. halászeszköz-kategóriákat egy kategóriának kell tekinteni, amelybe a 70 mm-nél nagyobb vagy azzal egyenlő szembőségű hálók tartoznak. A tagállamok – az 1224/2009/EK rendelet (5) 33. és 34. cikkének megfelelően – a TR1 és TR2 halászeszköz-kategória vonatkozásában továbbra is külön-külön tesznek jelentést az erőkifejtés-felhasználásról.
               
            
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2016. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. december 11-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 348., 2008.12.24., 20. o.
   
   
      (2)  Halászati Tudományos, Műszaki és Gazdasági Bizottság 49. plenáris ülése. (PLEN-15-02)
   
      (3)  Evaluation of multi-annual plans for cod in Irish Sea, Kattegat, North Sea, and West of Scotland (STECF-11-07)(Az Ír-tenger, a Kattegat, az Északi-tenger és Skócia nyugati partvidékének tőkehal-állományra vonatkozó többéves terv értékelése).
   
      (4)  Az ICES szakvéleménye az Északi-tenger és a Kelta-tenger ökorégiók vonatkozásában a halászati lehetőségekről, a fogásokról és az erőkifejtésről: 6.3.4 tőkehal (Gadus morhua) a IV alterületen, a VIId körzetben és a IIIa körzet nyugati részén (Északi-tenger, a La Manche csatorna keleti része, Skagerrak).